Nordberg fort

Nordberg fort eller MKB 5./503 Nordberg er et tidligere kystartilleri-stridsanlegg i Sjøforsvaret på Lista i Farsund kommune. Fortet er et av få tyske kystfort som er bevart i sin opprinnelige form. Det er fredet som kulturminne og eies og forvaltes av Vest-Agder fylkeskommune. I 2009 ble et nytt museumsbygg åpnet på Nordberg fort, med kafé, butikk og varierende kunstutstillinger. I storsalen er det en fast utstilling av Listas store kunstnersønn, Mathias Skeibrok. 

Historie
Fortet ble bygget i 1942 av tyske styrker bl.a. med arbeidskaft fra sovjetiske krigsfanger. Okkupasjonsmakten hadde syv leirer med flere tusen krigsfanger på Lista. 

Nordberg fort var en del av den tyske "Atlanterhavsvollen" som gikk fra Gibraltar til Kirkenes. På Nordberg var det tre store sjøfrontkanoner. Kanonene hadde en kaliber på 150mm og kunne skyte sine granater 22 000 meter ut i havet. 

Anlegget her ble kalt "das neue Batterie", det nye batteriet. Navnet kom fra Batterie Lister (anlegg på Lister) først ble anlagt nede ved sjøen i forbindelse med den første flyplassen, "lemmebanen".

Tyskerne forlot fortet og Norge etter sin kapitulasjonen i 1945.

Det norske heimevernet tok over anlegget i 1950, og det var i bruk til 1995. 

I 2002 kjøpte Vest_Agder fylkeskommune fortet av staten.

Fortet
Fra Nordberg fort er det god utsikt, både over havet og landet innover. Fortet var bygd opp som en "listalandsby" med små hvite og rødmalte hus. Her var det stasjonert om lag 120 tyske soldater. 

Leiren er et av få tyske kystfort som er bevart i sin opprinnelige form, og er i dag fredet som kulturminne. Nordberg fort ligger  i stigende, kupert terreng nordvest for flyplassen. De fleste bygningene ligger langs en leirgate som løper mot nordøst, resten er konsentrert rundt områdets høyeste punkt. Spor etter kanonene, løpegraver og ammunisjonslagre m. v., preger den vestre delen av anlegget. Man finner også spor etter tyskernes naturalhusholdning bl.a. et grisehus. 

Bygningene 
Fortet består av 19 bygninger samt tufter etter ytterligere fire, samt diverse bunkere. Bygningenes planløsning, eksteriører, interiører og hovedformer er i hovedsak opprettholdt. Grunnmurene er stort sett støpt i betong og forblendet med lokal naturstein.  Ytterveggene er bygget i bindingsverk kledd med trepanel som på mange bygninger sekundært er forblendet med grønne eternitplater. Takene hadde opprinnelig flate tegl. 

Interiørene er praktisk talt uforandret. Vegger og himlinger er kledd med finérplater. Vasker, varmtvannsberedere og blandebatterier er i stor grad opprinnelige. Kjøkkeninnredning i kantinebygget har vedfyrt storkjøkkenkomfyr, store kjøkkenmaskiner, bord og benker.

Kantinebygningen har malt utsmykning av Rudolf Lüdtke og murarbeider av Kurt Urbicht. Rommet fremstår fremdeles som en tysk havnekneipe.

 Gården Nordberg
På området finnes grunnmurene etter et gårdsanlegg som ble revet i forbindelse med utbyggingen av fortet. Rester av steinmurer, rydningsrøyser m. v. knyttet til gårdsdriften er fremdeles viktige elementer i kulturlandskapet.

Oppgave
Beskytte den norske kyst mot britisk invasjon.

 Bildegalleri 

 Referanser 

Kategori:Fort i Norge fra andre verdenskrig
Kategori:Kulturminner i Norge fra andre verdenskrig
Kategori:Byggverk i Farsund
Kategori:Festningsverk i Agder
Kategori:Farsunds historie
Kategori:Vest-Agder museet